Hans Kristian Skibby (DF), 2014-02-25:
Det lovforslag, som vi her behandler, indeholder, som ordførere før har sagt, to forskellige delelementer: Dels er der CRD IV, EU's kapitalkravdirektiv, som implementerer nogle ting og sætter nogle ting i gang, dels er det samtidig en del af den bankaftale, som blev indgået i oktober sidste år.
Det er en bankaftale, som Dansk Folkeparti er med i, ligesom vi har været i de andre bankaftaler her på Christiansborg, for vi synes sådan set, at selv om man altid kan finde nogle ting, der kunne være bedre i bankpakkerne, er det omvendt utrolig vigtigt, at vi gør alt, hvad vi kan politisk, for at skabe tillid til den danske finansielle sektor.
Det er vigtigt, at udenlandske investorer og folk, der har mange penge, også kan have en forventning om og en tiltro til, at det er sundt og godt og sikkert at investere deres kapital i Danmark.
Det synes jeg faktisk at vi med al respekt alle sammen her i Folketinget kan rose os af i dag.
Det er faktisk lykkedes at få Danmark relativt godt igennem de sidste 7-8 års udfordringer og ud på den gode side set i forhold til andre lande, som har været mere udfordret end det danske samfund.
Men det er selvfølgelig ikke en sovepude, og det ikke noget, der gør, at vi kan sige, at vi kan hvile på laurbærrene.
Vi skal selvfølgelig blive ved.
I de ting, der ligger i det her lovforslag om den politiske aftale af 10. oktober sidste år, går vi bl.a. ind og kigger på, hvordan vi sikrer de her regler om basiskapital, de risikovægtede poster og ikke mindst, om der er nogle banker, der har store eksponeringer i enkelte sektorer.
Vi så bl.a., hvordan det gik med Tønder Bank, hvor der i øvrigt i over 5 år – tror jeg det var – ikke var besøg af Finanstilsynet.
Så kom de på besøg og fandt ud af, at der skulle laves ekstraordinært store nedskrivninger på de lån, der var, og det betød jo så, at banken var insolvent og måtte lukke.
Derfor er vi i Dansk Folkeparti også glade for, at vi med den aftale, der ligger bag det her lovforslag, også går ind og etablerer den her bestyrelse i Finanstilsynet.
Og vi er sikre på, at det vil betyde, at der vil blive absolut fokus på, at den måde, som man vil føre sit tilsyn på, vil blive skærpet – ikke bare for at være stringent, men også for at være sikker på, at de krav, man stiller, er de rimelige krav, der skal stilles.
Det Finansielle Råd bliver jo så ved samme lejlighed nedlagt, men så må vi se, hvordan det kommer til at gå.
Jeg håber selvfølgelig også, at ministeren vil følge op på det, hvis der skulle være nogle udfordringer, der viser sig hen ad vejen.
Men der er et sted, hvor vi i Dansk Folkeparti er lidt betænkelige, for med de her banklove fra EU med CRD IV, kapitalkravsdirektivet, kan vi jo se, at det jo senest er kommet frem, at der er nogle udfordringer set i forhold til den danske realkreditsektor.
Der er vi i hvert fald betænkelige ved, hvad der kan ske også på den lange bane for de danske realkreditinstitutter set i forhold til CRD IV-kravene: Er der nogle steder, hvor vi kommer i karambolage med dem?
Det er jo ikke første gang, at vi skal kriges med EU-bureaukratiet, og det bliver måske heller ikke den sidste.
Men vi vil i hvert fald gerne i Dansk Folkeparti have nogle af de her ting belyst under udvalgsarbejdet set i forhold til den kritik, som der på det seneste har været af realkredittens fremtid.
På baggrund af det her er vi positivt indstillet over for lovforslaget, og vi anerkender jo også, at det langt hen ad vejen er en del af en aftale, som vi har indgået.
Derfor skal det selvfølgelig også vedtages her i Folketinget.
Men vi skal selvfølgelig have et godt udvalgsarbejde om det.